**A helyi önkormányzati képviselők és polgármesterek választására vonatkozó szabályok**

Magyarország Köztársasági Elnöke **2019. október 13.** napjára tűzte ki a helyi önkormányzati képviselők és polgármesterek általános választását. Szavazni 6.00 órától 19.00 óráig lehet.

Az önkormányzati képviselők és polgármesterek általános választásán választójoggal rendelkezik minden, Magyarország területén lakóhellyel rendelkező nagykorú magyar és európai uniós állampolgár, továbbá aktív választójoga van a menekültként, bevándoroltként vagy letelepedettként elismert nagykorú személyeknek is.

Nem választhat és nem választható (azaz nem rendelkezik sem aktív, sem passzív választójoggal) az,

- aki közügyektől eltiltás hatálya alatt áll,

- akit a bíróság kizárt a választójogból, mert a választójog gyakorlásához szükséges belátási képessége pszichés állapota, szellemi fogyatkozása vagy szenvedélybetegsége miatt tartósan vagy időszakonként visszatérően nagymértékben csökkent, vagy pszichés állapota vagy szellemi fogyatkozása miatt tartósan teljes mértékben hiányzik.

Szavazati joggal ugyan rendelkezik, ám nem választható, aki jogerős ítélet alapján szabadságvesztés büntetését tölti (feltéve, hogy nincs eltiltva a közügyek gyakorlásától) vagy büntetőeljárásban elrendelt intézeti kényszergyógykezelés alatt áll.

A választópolgárok a **lakóhelyükön** szavazhatnak.

Amennyiben 2019. június 26-ig tartózkodási helyet létesített a választópolgár Iklanberényben, és tartózkodási helyének érvényessége legalább 2019. október 13-ig tart, **átjelentkezéssel** a tartózkodási helyen is szavazhat. Átjelentkezésre irányuló kérelmet 2019. október 9-én 16.00 óráig lehet benyújtani a www.valasztas.hu oldalon vagy levélben, illetve személyesen a helyi választási irodában.

Az átjelentkező választópolgár

a) levélben történő vagy elektronikus azonosítás nélküli elektronikus benyújtás esetén legkésőbb 2019. október 9-én 16.00 óráig,

b) személyes vagy elektronikus azonosítást követő elektronikus benyújtás esetén legkésőbb 2019. október 11-én 16.00 óráig

visszavonhatja átjelentkezési kérelmét. [Ve. 307/A. § (4) bekezdés]

Az átjelentkező választópolgárt vissza kell venni a lakóhelye szerinti szavazókör névjegyzékébe, ha legkésőbb 2019. október 11-én tartózkodási helyét megszünteti. [Ve. 307/B. § (2) bekezdés]

A névjegyzékbe történt felvételükről a választópolgárokat a Nemzeti Választási Iroda értesíti 2019. augusztus 23-ig. (Ha az értesítést nem kapja meg vagy augusztus 7. után létesít lakóhelyet a választópolgárnak a Büki Közös Önkormányzati Hivatalban működő helyi választási iroda (továbbiakban: HVI) adja át az értesítőt.)

Iklanberényben polgármesterre, 2 települési képviselőre és a Vas megyei közgyűlés tagjaira lehet szavazni.

Jelöltet ajánlani ajánlóíven lehet 2019. szeptember 9-ig. Egy választópolgár több jelöltet is ajánlhat, polgármester és a települési képviselő jelöltet az a választópolgár ajánlhat, aki Iklanberényben választójoggal rendelkezik. Az ajánlás ajánlóíven történik, amelyet a jelölt, jelölő szervezet részére a helyi választási iroda ad át, legkorábban 2019. augusztus 24-én. A jelöltként történő nyilvántartásba vételhez polgármester jelölt esetén a választópolgárok 3%-ának (2 főnek) , települési képviselők esetén 1%-ának (1 főnek) ajánlása szükséges.

Szavazni személyesen a lakóhely szerint illetékes szavazókörben lehet.

A korábbi évekhez hasonlóan a mozgásában korlátozott személy kérheti, hogy **mozgóurna** igénybevételével szavazhasson. A választópolgár mozgóurna iránti kérelmet

a) a helyi választási irodához

aa) levélben vagy elektronikus azonosítás nélkül elektronikus úton (azaz a www. valasztas.hu oldalon) legkésőbb 2019. október 9-én 16.00 óráig,

ab) személyesen vagy elektronikus azonosítással elektronikus úton (ügyfélkapu) 2019. október 11-én 16.00 óráig vagy

ac) 2019. október 11-én 16.00 órát követően elektronikus azonosítással elektronikus úton (ügyfélkapu) 2019. október 13-án 12.00 óráig,

b) az illetékes szavazatszámláló bizottsághoz meghatalmazott útján vagy meghatalmazással nem rendelkező személy általi kézbesítésével 2019. október 13-án, legkésőbb 12.00 óráig

nyújthat be. [Ve. 103. § (2) bekezdés és 19/2019. (VII.29.) IM rendelet 15. §]

A választási kampány 2019. augusztus 24-től 2019. október 13-án 19.00 óráig tart.

**Jelölő szervezetek nyilvántartásba vétele**

1. Azt a szervezetet, amely jelöltet vagy listát kíván állítani, a választás kitűzését követően a választási eljárásról szóló 2013. évi XXXVI. törvény 307/D § értelmében a Területi Választási Bizottság vagy a Nemzeti Választási Bizottság – amelynél a jelölő szervezetet bejelentették – veszi nyilvántartásba.

A bejelentésre a helyi önkormányzati képviselők és polgármesterek választásán, valamint a nemzetiségi önkormányzati képviselők választásán a választási irodák hatáskörébe tartozó feladatok végrehajtásának részletes szabályairól és a választási eljárásban használandó nyomtatványokról szóló 20/2019. (VII. 30.) IM rendelet mellékletét képező P3 nyomtatvány szolgál.

2. Aki független jelöltként kíván indulni az önkormányzati választáson, annak nem kell a Nemzeti Választási Bizottságtól vagy Területi Választási Bizottságtól a nyilvántartásba vételét kérni!

**Ajánlóív igénylés**

Ajánlóívet a választás kitűzését követően a független jelöltként indulni kívánó választópolgár, illetve a Területi Választási Bizottság/Nemzeti Választási Bizottság által jogerősen nyilvántartásba vett jelölő szervezet – a képviseletére jogosult személy útján – igényelhet. Az igény bejelentésére a helyi önkormányzati képviselők és polgármesterek választásán, valamint a nemzetiségi önkormányzati képviselők választásán a választási irodák hatáskörébe tartozó feladatok végrehajtásának részletes szabályairól és a választási eljárásban használandó nyomtatványokról szóló 20/2019. (VII. 30.) IM rendelet mellékletét képező A4 jelű formanyomtatvány szolgál, amelyet az indulás helye szerinti választási irodában bárki, meghatalmazás nélkül leadhat.

Ha a jelölt több utónévvel rendelkezik, az ajánlóívek igénylésekor az A4 jelű formanyomtatványon kérheti, hogy az ajánlóívek, a szavazólap, valamint a választások hivatalos honlapja csak az egyik utónevét tartalmazza. A jelölt kérheti továbbá, hogy az ajánlóívek, a szavazólap és a választások hivatalos honlapja ne tartalmazza a nevének részét képező „dr.” megjelölést. Az ajánlóívek első alkalommal való kiadását követően a névviselésre vonatkozó jognyilatkozat már nem módosítható.

A nemzetiségi jelöltként indulni szándékozó választópolgárnak az ajánlóív igénylésekor az A4 jelű nyomtatványon arról is nyilatkoznia kell, hogy nemzetisége képviseletét vállalja, valamint a nemzetiségi közösség nyelvét beszéli, kultúráját és hagyományait ismeri.

A helyi választási iroda az ív igénylésére szolgáló nyomtatvány benyújtásakor a jelöltek nyilvántartásában ellenőrzi, hogy az ajánlóívet igénylő, nemzetiségi jelöltként indulni szándékozó választópolgár a helyi önkormányzati képviselők és polgármesterek, továbbá a nemzetiségi önkormányzati képviselők 2014. évi általános választásán és az azokat követő időközi választásokon nem volt-e más nemzetiség nemzetiségi jelöltje. Amennyiben a jelöltként indulni szándékozó választópolgár korábban más nemzetiség jelöltje volt, az ívigénylése nem felel meg a jogszabályi feltételeknek ezért részére az ajánlóívek nem adhatók ki. Amennyiben az ívigénylés a jogszabályi kritériumoknak megfelel, úgy az előzőekben írtakon túl a nemzetiségi jelöltként indulni szándékozó választópolgár ajánlóívén nemzetisége is feltüntetésre kerül.

Jogszabályba ütközik az ajánlóív iránti igény, és emiatt nincs mód az ajánlóívek kiadására amennyiben az igény benyújtásakor

- a jelölő szervezet nyilvántartásba vétele még nem emelkedett jogerőre,

- a jelöltként indulni szándékozónak nincs választójoga, vagy

- korábban fogadott el olyan jelölést, amely összeférhetetlen jelenlegi jelölésével.

Az egy választópolgár által egyidejűleg elfogadható jelöléseket a helyi önkormányzati képviselők és polgármesterek választásáról szóló 2010. évi L. törvény (Övjt.) 8. §-a tartalmazza. A jogszabályi rendelkezést a Nemzeti Választási Bizottság a 15/2014. iránymutatásban értelmezte. E szerint, ha a jelöltként indulni szándékozó választópolgár által a helyi önkormányzati képviselők és polgármesterek választásán elfogadott jelölések nem ugyanazon településen, fővárosi kerületben vagy megyében vannak, vagy ugyanabban a jelölési fajtában több jelölést is elfogadott, a választási iroda az ajánlóív iránti igény rögzítése során az NVR által adott jelzés alapján tájékoztatja a választópolgárt, hogy az ajánlóív kiadása törvényi tilalomba ütközik és ezért az ajánlóíveket nem adja ki. Ebben az esetben a választási iroda a tájékoztatást haladéktalanul elvégzi. A tájékoztatás arra terjed ki, hogy a jelölés elfogadásáról szóló nyilatkozat az NVR-ben rögzített adatok szerint az a helyi önkormányzati képviselők és polgármesterek választásáról szóló 2010. évi L. törvény 8. §-ában foglalt rendelkezésekbe ütközik, valamint tartalmazza a tájékoztatást megalapozó konkrét adatokat.

**Ajánlóívek átadása**

A HVI vezetője legkorábban 2019. augusztus 24-én 8.00 órakor adja át az igénylő részére az ajánlóíveket. Ezt követően az ajánlóívek igénylésére és átvételére munkanapokon hivatali időben van lehetőség.

Az ajánlóívek átvételére

1. a jelöltként indulni szándékozó választópolgár,

2. az ajánlóív igénylésére szolgáló A4 jelű formanyomtatványon az ívek átvételére megjelölt személy;

3. a jogerősen nyilvántartásba vett jelölő szervezet alábbi képviselője:

a) a törvényes képviselő(k), vagyis az, aki a civil szervezetek bírósági nyilvántartása szerint a szervezet képviselője (informatikai rendszerben rögzített);

b) a P3 nyomtatvány 10. pontjában feltüntetett személy (informatikai rendszerben rögzített),

c) az a) és b) pont szerinti személyek által meghatalmazott, az adott településre kiterjedő illetékességgel eljárni jogosult személy (informatikai rendszerben rögzített),

d) az informatikai rendszerben rögzített [a-c) pont szerinti] személy által meghatalmazott, teljes bizonyító erejű magánokiratba vagy közokiratba foglalt meghatalmazással rendelkező személy

jogosult.

Az ajánlóíven szerepel a választás típusa, a jelöltként indulni szándékozó választópolgár neve, a jelölő szervezet neve vagy a független jelölés ténye, valamint a választókerület megnevezése. Közös jelölt esetén a választási iroda a közös jelöltet állító valamennyi jelölő szervezet nevét feltünteti.

Az ajánlóív átadásáról a választási iroda átvételi elismervényt állít ki. Az ajánlóívekről másolatot készíteni – még kitöltetlenül is – szigorúan tilos!

Ajánlóívet a jelölt bejelentés időtartama alatt 2019. szeptember 9-én 16.00 óráig lehet igényelni.

Az ajánlóív érvényességének feltétele, hogy azon szerepeljen az ajánlást gyűjtő polgár neve és aláírása.

**Ajánlásgyűjtés**

A választási eljárásról szóló 2013. évi XXXVI. törvény 122. § és 123. § szerint:

„122. § (1) Az a választópolgár ajánlhat jelöltet, aki a választáson a választókerületben választójoggal rendelkezik.

(2) Az ajánlóívre rá kell vezetni az ajánlást adó választópolgár nevét, személyi azonosítóját, magyarországi lakcímét. Az ajánlóívet az ajánló választópolgár saját kezűleg aláírja.

(3) Egy választópolgár több jelöltet is ajánlhat.

(4) Egy választópolgár egy jelöltet csak egy ajánlással támogathat, a további ajánlásai érvénytelenek.

(5) Az ajánlás nem vonható vissza.

(6) Az ajánlóíven az ajánlást gyűjtő személy feltünteti nevét, személyi azonosítóját - ha nem rendelkezik személyi azonosítóval, a személyazonosságát igazoló hatósági igazolványának számát - és aláírását.

123. §(1) Ajánlást a polgárok zaklatása nélkül - a (2) bekezdésben foglalt kivétellel - a jelölő szervezet képviselője vagy a jelöltként indulni szándékozó választópolgár, illetve annak képviselője bárhol gyűjthet.

(2) Nem gyűjthető ajánlás:

*a)* az ajánlást gyűjtő és az ajánló munkahelyén munkaidejében vagy munkaviszonyból, illetve munkavégzésre irányuló más jogviszonyból fakadó munkavégzési kötelezettsége teljesítése közben,

*b)* a Magyar Honvédségnél és a központi államigazgatási szerveknél szolgálati viszonyban levő személytől a szolgálati helyén vagy szolgálati feladatának teljesítése közben,

*c)* tömegközlekedési eszközön,

*d)* állami, helyi és nemzetiségi önkormányzati szervek hivatali helyiségében,

*e)* felsőoktatási és köznevelési intézményben,

*f)* egészségügyi szolgáltató helyiségében, valamint

*g)* a tulajdonos előzetes, írásbeli hozzájárulásának hiányában közforgalom számára nyitva álló magánterületen.

(3) Az ajánlásért az ajánlást adó választópolgár részére előnyt adni vagy ígérni tilos. Az ajánlást adó választópolgár az ajánlásért nem kérhet előnyt, illetve nem fogadhat el előnyt vagy annak ígéretét.

(4) Érvénytelen az az ajánlás, amelyet az ajánlási szabályok megsértésével gyűjtöttek.”

**Jelölt bejelentése**

A jelöltet az ajánlóívek átadásával kell bejelenteni a nyilvántartásba vételre illetékes Iklanberényi Helyi Választási Bizottságnál.

A jelölt bejelentésére 2019. szeptember 9-án 16.00 óráig van lehetőség munkanapokon 8.00

– 16.00 óra között.

Jelölt bejelentésre a a helyi önkormányzati képviselők és polgármesterek választásán, valamint a nemzetiségi önkormányzati képviselők választásán a választási irodák hatáskörébe tartozó feladatok végrehajtásának részletes szabályairól és a választási eljárásban használandó nyomtatványokról szóló 20/2019. (VII. 30.) IM rendelet mellékletét képező E2 jelű „Egyéni jelölt bejelentése a helyi önkormányzati képviselők és polgármesterek választásán” nyomtatvány szolgál.

Az E2 jelű formanyomtatvány aláírására vonatkozó szabályok:

* a jelöltként indulni kívánó választópolgárnak, és
* amennyiben a jelölt jelölő szervezet jelöltjeként indul, akkor a jelölő szervezet

képviseletére jogosult személynek is alá kell írnia.

A HVI átveszi az ajánlóíveket, az E2 jelű formanyomtatványt és a jelölt fényképét (az E2 nyomtatványhoz lehet csatolni a jelölt arcfényképét, ha hozzájárul annak a választások hivatalos honlapján történő közzétételéhez, ebben az esetben azt JPEG kiterjesztésű, 240X340 pixel felbontású, álló formátumú fájlban kell mellékelni és a fájlt az alábbiak szerint kérik elnevezni: „a jelölt személyi azonosítója\_foto”), azokat ellenőrzi, felhívja a bejelentő figyelmét az esetleges hiányosságokra és a bejelentésről átvételi elismervényt ad ki.

A független jelöltként indulni szándékozó választópolgár, illetve a jelöltet állítani szándékozó

jelölő szervezet a rendelkezésére bocsátott összes ajánlóívet köteles átadni a választási irodának 2019. szeptember 9-án 16.00 óráig. Minden kiadott ajánlóívvel el kell számolni, ennek elmulasztása esetén a Iklanberényi Helyi Választási Bizottság hivatalból eljárva bírságot szab ki. Az ívek visszaszolgáltatására vonatkozó kötelezettség elmulasztása esetén a jelölt nyilvántartásba vételére illetékes helyi választási bizottság hivatalból eljárva bírságot köteles kiszabni. A bírság mértéke minden határidőben be nem nyújtott ajánlóív után 1 000 Ft. A választási bizottság által kiszabott bírság a jelöltet állító jelölő szervezetet, közös jelölt esetén a jelölt állításában részt vevő valamennyi jelölő szervezetet egyetemlegesen terheli.

A HVI az átvett ajánlóíveket a bejelentő jelenlétében rögzíti az informatikai rendszerben, erről a bejelentő részére átadás- átvételi jegyzőkönyv kerül átadásra, amely tartalmazza azon sorszámú ajánlóíveket, melyek nem kerültek a választási irodának leadásra.

**Ajánlások ellenőrzése**

A leadott ajánlásokat a jelölt nyilvántartásba vételére illetékes helyi választási bizottság mellett működő választási iroda 3 napon belül ellenőrzi.

Az ellenőrzés során a független jelölt, vagy a jelöltet állító szervezet képviselője jelen lehet, az ellenőrzés folyamatát azonban nem zavarhatja.

Az ajánlások ellenőrzését csak addig kell folytatni, amíg az érvényes ajánlások száma eléri a jelöltséghez szükséges számot.

Ha a jelöltként indulni szándékozó választópolgár, illetve a jelölő szervezet kéri, az ellenőrzést végző választási iroda tájékoztatást ad az ellenőrzés eredményéről.

**A jelölt nyilvántartásba vétele**

Amennyiben a bejelentés a jogszabályi feltételeknek megfelel, a jelöltet a helyi választási bizottság – legkésőbb a bejelentéstől számított 4. napon – veszi nyilvántartásba.

A Helyi Választási Bizottság döntéséről a választási iroda tájékoztatja a jelöltet illetve jelölő szervezetet.

A nyilvántartásba vételről hozott határozat jogerőre emelkedése után van lehetősége a jelöltnek illetve jelölő szervezetnek, hogy megbízott tagot jelentsen be a Helyi Választási Bizottságba, valamint a szavazatszámláló bizottságokba.

**Kérjük szíveskedjenek figyelemmel kísérni a www.valasztas.hu oldalt ahol a jelölt bejelentéséről, a választópolgárok részéről benyújtható kérelmekről további információkat találhatnak és a névjegyzékkel kapcsolatos kérelmek benyújtására is lehetőség van!**

Bük, 2019. augusztus 8.

Dr. Tóth Ágnes jegyző,

HVI vezető